CELEX: 32021D1356
Language: sk
Date: 2021-06-30 00:00:00
Title: Rozhodnutie Komisie (EÚ) 2021/1356 z 30. júna 2021, ktorým sa Švédsku povoľuje predĺženie určitých období uvedených v článku 2 nariadenia Európskeho parlamentu a Rady (EÚ) 2021/267 [oznámené pod číslom C(2021) 4608] (iba anglické znenie je autentické)

16.8.2021   
               
               
                  SK
               
               
                  Úradný vestník Európskej únie
               
               
                  L 293/1
               
            
         ROZHODNUTIE KOMISIE (EÚ) 2021/1356
         z 30. júna 2021,
         ktorým sa Švédsku povoľuje predĺženie určitých období uvedených v článku 2 nariadenia Európskeho parlamentu a Rady (EÚ) 2021/267
         
            
               [oznámené pod číslom C(2021) 4608]
            
         
         (iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2021/267 zo 16. februára 2021, ktorým sa stanovujú osobitné a dočasné opatrenia vzhľadom na pretrvávanie krízy spôsobenej ochorením COVID-19 týkajúce sa obnovenia alebo predĺženia platnosti niektorých osvedčení, licencií, preukazov a povolení, odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy a predĺženia niektorých období uvedených v nariadení (EÚ) 2020/698 (1), a najmä na jeho článok 2 ods. 8,
         keďže:
         
                     (1)
                  
                  
                     Článkom 2 ods. 1 nariadenia (EÚ) 2021/267 sa predlžujú lehoty na ukončenie pravidelného výcviku držiteľa osvedčenia o odbornej spôsobilosti (ďalej len „OOS“), ktoré by inak už boli uplynuli alebo by inak uplynuli medzi 1. septembrom 2020 a 30. júnom 2021. Článkom 2 ods. 3 uvedeného nariadenia sa predlžuje platnosť zodpovedajúceho harmonizovaného kódu Únie „95“.
                  
               
                     (2)
                  
                  
                     Článkom 2 ods. 5 nariadenia (EÚ) 2021/267 sa predlžuje platnosť kvalifikačných kariet vodiča uvedených v prílohe II k smernici Európskeho parlamentu a Rady 2003/59/ES (2), ktorá by inak už bola uplynula alebo by inak uplynula medzi 1. septembrom 2020 a 30. júnom 2021.
                  
               
                     (3)
                  
                  
                     Švédsko podalo listom zo 6. mája 2021 odôvodnenú žiadosť o povolenie predĺžiť určité obdobia uvedené v článku 2 ods. 1, 3 a 5 nariadenia (EÚ) 2021/267. Na podporu svojej žiadosti poskytlo Švédsko listom z 20. mája 2021 dodatočné informácie.
                  
               
                     (4)
                  
                  
                     Listom z 27. mája 2021 Švédsko obmedzilo rozsah svojej odôvodnenej žiadosti.
                  
               
                     (5)
                  
                  
                     Švédsko vo svojej odôvodnenej žiadosti žiada po prvé o povolenie predĺžiť obdobie medzi 1. septembrom 2020 a 30. júnom 2021 stanovené v článku 2 ods. 1 nariadenia (EÚ) 2021/267 o šesť mesiacov, a to na účely uvedeného ustanovenia a článku 2 ods. 3, po druhé o povolenie predĺžiť obdobie medzi 1. septembrom 2020 a 30. júnom 2021 stanovené v článku 2 ods. 5 uvedeného nariadenia o šesť mesiacov a napokon o povolenie predĺžiť obdobia 10 mesiacov uvedené v článku 2 ods. 1, 3 a 5 nariadenia (EÚ) 2021/267 o šesť mesiacov, hoci sa vzťahujú len na ukončenie pravidelného výcviku a jeho certifikáciu, vyznačenie harmonizovaného kódu Únie „95“ a obnovenie kvalifikačných kariet vodiča, ktoré by inak boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (6)
                  
                  
                     Podľa informácií, ktoré Švédsko poskytlo, dokončenie pravidelného výcviku a jeho certifikácia, vyznačenie harmonizovaného kódu Únie „95“ a obnova kvalifikačných kariet vodiča budú vo Švédsku pravdepodobne neuskutočniteľné aj po 30. júni 2021 z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (7)
                  
                  
                     V rámci týchto opatrení, ktoré by podľa Švédska mali výrazne obmedziť kapacitu na výcvik vodičov do konca roka, obmedzilo Švédsko počet osôb, ktoré môžu byť súčasne prítomné na kurze pravidelného výcviku, na maximálne osem. Podľa tohto členského štátu by toto opatrenie malo viesť k nedostatočnej kapacite na výcvik vodičov s následnou nemožnosťou obnoviť všetky osvedčenia o odbornej spôsobilosti (ďalej len „OOS“), ktorých platnosť by uplynula medzi 1. septembrom 2020 a 30. júnom 2021.
                  
               
                     (8)
                  
                  
                     Podľa informácií, ktoré poskytlo Švédsko, sa bude musieť v období od 1. marca do 31. decembra 2021 obnoviť takmer polovica OOS platných v danom členskom štáte, čo zodpovedá 85 000 OOS z celkového počtu 190 000. Podľa predbežného odhadu švédskych orgánov je však ich výcviková kapacita obmedzená na približne 4 000 až 6 000 osôb mesačne v dôsledku opatrení prijatých na obmedzenie šírenia ochorenia COVID-19.
                  
               
                     (9)
                  
                  
                     Aj keby sa podľa Švédska vykonával pravidelný výcvik v plnom tempe a s najväčšou možnou kapacitou, každý mesiac by tisíce vodičov stále nemali možnosť absolvovať požadovaný pravidelný výcvik. Okrem toho tieto odhady pravdepodobne ovplyvní vysoký počet prípadov pracovnej neschopnosti pedagógov a vodičov, keďže Švédsko neumožňuje ich prítomnosť na pravidelnom výcviku, ak majú akýkoľvek symptóm ochorenia COVID-19.
                  
               
                     (10)
                  
                  
                     Podľa informácií, ktoré Švédsko poskytlo, v marci 2021 nebolo možné vydať najmenej 1 000 OOS z dôvodu kapacitných obmedzení, pričom v apríli 2021 nebolo možné vydať najmenej 5 000 OOS. Očakáva sa, že tieto počty sa v nasledujúcich mesiacoch ešte zvýšia, keďže počet OOS, ktoré je potrebné obnoviť, prudko rastie. Podľa odhadov švédskych orgánov sa očakáva, že v júli 2021 uplynie platnosť 9 500 OOS, čo je odhad, v ktorom sa nezohľadňujú OOS, ktorých platnosť už bola predĺžená nariadením (EÚ) 2020/698 alebo nariadením (EÚ) 2021/267. V dôsledku toho Švédsko neočakáva, že by mu zostala výcviková kapacita na obnovenie všetkých OOS, ktorých platnosť končí.
                  
               
                     (11)
                  
                  
                     Situácia je obzvlášť problematická, pokiaľ ide o pravidelný výcvik vodičov s platnými OOS pre prepravu tovaru, ktorí sú držiteľmi preukazu skupiny C1, C1 + E, C alebo C + E. Podľa informácií, ktoré poskytlo Švédsko, získali mnohí z týchto vodičov OOS ako nadobudnuté právo podľa článku 4 smernice 2003/59/ES. Podľa článku 8 ods. 2 smernice 2003/59/ES Švédsko rozhodlo, že príslušní vodiči budú musieť absolvovať prvý kurz pravidelného výcviku v súlade so smernicou po uplynutí siedmich rokov. V dôsledku toho mnohým OOS získaným ako nadobudnuté právo uplynula platnosť a boli obnovené v septembri 2016 na obdobie piatich rokov. Platnosť týchto OOS preto uplynie v septembri 2021.
                  
               
                     (12)
                  
                  
                     Podľa informácií, ktoré poskytlo Švédsko, je tento členský štát stále uprostred tretej vlny pandémie COVID-19. Zavádzanie vakcíny bolo navyše v mnohých častiach Švédska pomalšie, ako sa očakávalo. K 19. máju 2021 dostalo 40,7 % obyvateľstva prvú dávku, zatiaľ čo iba 12,6 % dostalo druhú dávku. Preto nie je jasné, kedy sa situácia upokojí, kedy sa opatrenia prijaté na prevenciu alebo obmedzenie šírenia ochorenia COVID-19 odstránia alebo zmiernia a kedy sa v dôsledku toho môže obnoviť normálna výcviková kapacita.
                  
               
                     (13)
                  
                  
                     Na základe súčasného plánu, ktorý vypracoval švédsky ústav verejného zdravia, by sa obmedzenie stretávania sa v interiéri na osem ľudí malo zmierniť, keď sa stabilizuje šírenie ochorenia COVID-19, pričom tento počet sa bude môcť zvýšiť na 50 osôb. Stále však neexistuje dátum, kedy by mohlo dôjsť k zmierneniu obmedzení, keďže to bude závisieť od vývoja pandémie vo Švédsku. Toto zmiernenie obmedzení by navyše stále neumožňovalo obnoviť výcvikovú kapacitu, keďže viaceré výcvikové zariadenia zvyčajne pojmú približne 300 osôb.
                  
               
                     (14)
                  
                  
                     Švédsko sa domnieva, že má nedostatok vodičov s OOS. Podľa Švédska uvádzalo 49 % švédskych dopravných podnikov v nedávnom prieskume ťažkosti s náborom vodičov. Zatiaľ čo platné obmedzenia vo Švédsku sťažujú výcvik nových vodičov, Švédsku hrozí, že bude čeliť značnému nedostatku vodičov v prípade, že ich OOS nebude možné ďalej obnoviť.
                  
               
                     (15)
                  
                  
                     Na základe informácií, ktoré poskytlo Švédsko, je potrebné predĺžiť obdobia 10 mesiacov uvedené v článku 2 ods. 1, 3 a 5 nariadenia (EÚ) 2021/267, aby sa zabezpečilo, že Švédsko bude schopné vykonávať všetky potrebné pravidelné výcviky. Švédsko sa však domnieva, že nie je potrebné predĺžiť obdobia 10 mesiacov uvedené v daných ustanoveniach, keďže sa vzťahujú na pravidelný výcvik a jeho certifikáciu, vyznačenie harmonizovaného kódu Únie „95“ a obnovenie kvalifikačných kariet vodiča, a ktoré by inak uplynuli v novom predĺženom období medzi 1. júlom 2021 a 31. decembrom 2021.
                  
               
                     (16)
                  
                  
                     Podľa Švédska je dôvodom žiadosti o predĺženia o maximálne povolené obdobia šiestich mesiacov kumulácia veľmi veľkého počtu neuskutočnených pravidelných výcvikov, ako sa uvádza vyššie. Počet OOS, ktoré je ešte potrebné obnoviť, je oveľa vyšší ako zvyčajne, pričom Švédsko nepredpokladá návrat k bežnému očakávanému počtu pred koncom roka. Okrem toho sa podľa tohto členského štátu očakáva vysoký dopyt po pravidelných výcvikoch v jesennom období.
                  
               
                     (17)
                  
                  
                     Podľa Švédska trvajú predmetné pravidelné výcviky 35 hodín, pričom veľká väčšina vodičov, ktorí sú držiteľmi OOS vo Švédsku, si zvolí rozdeliť si tieto výcviky na päť samostatných častí. To znamená, že prevažná väčšina vodičov, ktorých OOS je potrebné obnoviť do konca roka, už absolvovala 28 hodín výcviku, pričom im zostáva už len 7 hodín. Okrem toho podľa Švédska ide prevažne o skúsených vodičov, ktorí už absolvovali väčšinu svojho regulovaného pravidelného výcviku. Požadované predĺženia by preto nemali viesť k neprimeraným rizikám z hľadiska bezpečnosti a ochrany dopravy.
                  
               
                     (18)
                  
                  
                     Švédsku by sa preto malo povoliť šesťmesačné predĺženie období medzi 1. septembrom 2020 a 30. júnom 2021 uvedených v článku 2 ods. 1 na účely tohto ustanovenia a článku 2 ods. 3, ako aj v článku 2 ods. 5 nariadenia (EÚ) 2021/267.
                  
               
                     (19)
                  
                  
                     Švédsku by sa malo povoliť aj predĺženie období 10 mesiacov uvedených v článku 2 ods. 1, 3 a 5 nariadenia (EÚ) 2021/267 o šesť mesiacov, pokiaľ sa vzťahujú len na ukončenie pravidelného výcviku a jeho certifikáciu, vyznačenie harmonizovaného kódu Únie „95“ a obnovenie kvalifikačných kariet vodiča, ktoré by inak boli uplynuli alebo by inak uplynuli medzi 1. septembrom 2020 a 30. júnom 2021.
                  
               
                     (20)
                  
                  
                     Švédsko súhlasilo s tým, aby sa toto rozhodnutie prijalo a oznámilo v anglickom jazyku,
                  
               PRIJALA TOTO ROZHODNUTIE:
         
            Článok 1
            Švédsku sa povoľujú tieto predĺženia období uvedených v článku 2 ods. 1, 3 a 5 nariadenia (EÚ) 2021/267:
            
                        a)
                     
                     
                        predĺženie obdobia medzi 1. septembrom 2020 a 30. júnom 2021 stanoveného v článku 2 ods. 1 nariadenia (EÚ) 2021/267 o šesť mesiacov na účely článku 2 ods. 1 a 3 uvedeného nariadenia;
                     
                  
                        b)
                     
                     
                        predĺženie obdobia medzi 1. septembrom 2020 a 30. júnom 2021 stanoveného v článku 2 ods. 5 uvedeného nariadenia o šesť mesiacov; a
                     
                  
                        c)
                     
                     
                        predĺženie obdobia 10 mesiacov stanoveného v článku 2 ods. 1, 3 a 5 uvedeného nariadenia o šesť mesiacov, pokiaľ ide len o ukončenie pravidelného výcviku a jeho certifikáciu, vyznačenie harmonizovaného kódu Únie „95“ a obnovenie kvalifikačných kariet vodiča, ktoré by inak bolo uplynulo alebo by inak uplynulo medzi 1. septembrom 2020 a 30. júnom 2021.
                     
                  
         
            Článok 2
            Toto rozhodnutie je určené Švédskemu kráľovstvu.
         
         
            V Bruseli 30. júna 2021.
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 60, 22.2.2021, s. 1.
         
            (2)  Smernica Európskeho parlamentu a Rady 2003/59/ES z 15. júla 2003 o základnej kvalifikácii a pravidelnom výcviku vodičov určitých cestných vozidiel nákladnej a osobnej dopravy, ktorou sa mení a dopĺňa nariadenie Rady (EHS) č. 3820/85 a smernica Rady 91/439/EHS a zrušuje smernica Rady 76/914/EHS (Ú. v. EÚ L 226, 10.9.2003, s. 4).